MT Il-Ġurnal Uffiċjali tal-Unjoni Ewropea C 369/37

Rikors ippreżentat fil-11 ta’ Settembru 2017 – Google u Alphabet vs Il-Kummissjoni

(Kawża T-612/17)

(2017/C 369/51)

Lingwa tal-kawża: l-Ingliż

Partijiet

Rikorrenti: Google Inc. (Mountain View, California, l-Istati Uniti) u Alphabet Inc. (Mountain View) (rappreżentanti: T. Graf, R. Snelders u C. Thomas, avukati, K. Fountoukakos-Kyriakakos, Solicitor, R. O’Donoghue u D. Piccinin, Barristers)

Konvenuta: Il-Kummissjoni Ewropea

Talbiet

— tannulla d-deċiżjoni tal-Kummissjoni, tas-27 ta’ Ġunju 2017, dwar proċeduri taħt l-Artikolu 102 TFUE u l-Artikolu 54 tal-Ftehim dwar iż-ŻEE (AT.39741 – Google Search (Shopping));

— sussidjarjament, tannulla jew tnaqqas il-multa imposta fuq ir-rikorrenti fl-eżerċizzju tal-ġurisdizzjoni sħiħa tal-Qorti tal-Ġustizzja, u

— fi kwalunkwe każ, tikkundanna lill-Kummissjoni tħallas l-ispejjeż tar-rikorrenti u l-ispejjeż ta’ dawn il-proċeduri.

Motivi u argumenti prinċipali

Insostenn tar-rikors, ir-rikorrenti jinvokaw sitt motivi.

1. L-ewwel motiv, ibbażat fuq li d-deċiżjoni kkontestata hija żbaljata fil-konstatazzjoni li Google iffavorixxiet servizz ta’ paragun ta’ xiri ta’ billi wriet riżultati ta’ prodotti rraggruppati (Product Universals). — Ir-rikorrenti sostniet li d-deċiżjoni kkontestata tiżnatura l-fatti. Skont ir-rikorrenti, Google nediet riżultati ta’ prodotti rraggruppati sabiex ittejjeb il-kwalità, u mhux sabiex ikun hemm iktar traffiku għas-servizz ta’ paragun tax-xiri ta’ Google. — Ir-rikorrenti jsostnu wkoll li d-deċiżjoni kkontestata hija żbaljata fil-konstatazzjoni li t-trattament differenti ta’ riżultati tal-prodott u riżultati ġeneriċi jinvolvi favoritiżmu, meta ma hemm l-ebda diskriminazzjoni. — Ir-rikorrenti finalment isostnu li d-deċiżjoni kkontestata tikser l-istandard legali għall-evalwazzjoni tal-ġustifikazzjonijiet ta’ Google sabiex turi Product Universals.

2. It-tieni motiv, ibbażat fuq li d-deċiżjoni kkontestata hija żbaljata fil-konstatazzjoni li Google iffavorixxiet servizz ta’ paragun ta’ xiri billi wriet reklami tal-prodotti rraggruppati (Shopping Units). — Ir-rikorrenti sostniet li d-deċiżjoni kkontestata hija żbaljata meta kkonstatat li t-trattament differenti ta’ reklami tal-prodotti rraggruppati u riżultati peneriċi b’xejn jinvolvi favoritiżmu, meta ma hemmx diskriminazzjoni; — Ir-rikorrenti jsostnu wkoll li d-deċiżjoni kkontestata hija żbaljata meta kkonstatat li reklami tal-prodotti f’Shoppoing Units jibbenefikaw servizz ta’ paragun tax-xiri ta’ Google; — Ir-rikorrenti jsostnu finalment li d-deċiżjoni kkontestata tikser l-istandard legali sabiex jiġu evalwati l-ġustifikazzjonijiet oġġettivi ta’ Google sabiex jintwerew Shopping Units.

3. It-tielet motiv, ibbażat fuq li d-deċiżjoni kkontestata hija żbaljata meta tikkonsatata li l-allegat aġir abbużiv żvija it-traffiku ta’ tiftix ta’ Google. — Ir-rikorrenti jsostnu li d-deċiżjoni kkontestata ma turix li l-allegat aġir abbużiv naqqas it-traffiku ta’ tiftix ta’ Google lil aggregaturi. — Ir-rikorrenti jsostnu wkoll li d-deċiżjoni kkontestata ma turix li l-allegat aġir abbużiv żied it-traffiku lis-servizz ta’ paragun ta’ xiri ta’ Google;

4. Ir-raba’ motiv, ibbażat fuq li d-deċiżjoni kkontestata hija żbaljata meta kkonstatat li l-allegat aġir abbużiv jista’ jkollu effetti antikompetittivi. — Ir-rikorrenti jsostnu li d-deċiżjoni kkontestata hija żbaljata minħabba li tispekula dwar effetti antikompetittivi potenzjali mingħajr ma teżamina l-iżviluppi attwali tas-suq. — Ir-rikorrenti jsostnu wkoll li d-deċiżjoni kkontestata tonqos milli tieħu inkunsiderazzjoni kif xieraq ir-restrizzjoni kompetittiva eżerċitata mill-pjattaformi merkantili. — Ir-rikorrenti finalment jsostnu li anki jekk l-analiżi kompetittiva tista’ tkun limitata għall-aggregaturi, id-deċiżjoni kkontestata tonqos milli turi effetti antikompetittivi.

5. Il-ħames motiv, ibbażat fuq il-fatt li d-deċiżjoni kkontestata hija żbaljata meta tittratta titjib fil-kwalità li jikkostitwixxi kompetizzjoni fil-mertu bħala abbużiv. — Ir-rikorrenti jsostnu li d-deċiżjoni tikkaratterizza b’mod żbaljat it-tijib fil-prodott ta’ Google f’tiftix ġenerali bħala saħħa abbużiva; — Ir-rikorrenti jsostnu wkoll li d-deċiżjoni kkontestata titlob li Google tipprovdi aċċess lill-aggregaturi għat-titjib tal-prodotti tagħha, mingħajr ma tissodisfa l-kundizzjonijiet legali rikjesti.